31994R3122
L 330/31
JURNALUL OFÍCIAL AL UNIUNII EUROPENE
REGULAMENTUL (CE) NR. 3122/94 AL COMISIEI
din 20 decembrie 1994
de stabilire a criteriilor pentru evaluarea riscurilor în ceea ce privește produsele agricole care beneficiază de o restituire
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 386/90 al Consiliului din 12 februarie 1990 privind controlul la exportul produselor agricole care beneficiază de o restituire sau de alte sume (1), modificat de Regulamentul (CE) nr. 163/94 (2), în special articolul 6,
întrucât articolul 3 alineatul 2 al doilea paragraf din respectivul regulament prevede că procentul de 5 % pe sector de produs poate fi înlocuit cu procentul de 5 % pe ansamblul sectoarelor, în măsura în care statul membru aplică un sistem de selecție a mărfurilor care trebuie controlate fizic pe baza unei evaluări a riscurilor, respectând nivelul minim de 2 %; întrucât este justificată reducerea procentului de control pentru produsele care nu se regăsesc în anexa II;
întrucât criteriile de selecție trebuie definite conform procedurii menționate în articolul 6 din Regulamentul (CEE) nr. 386/90;
întrucât aceste criterii trebuie puse în aplicare înainte de 1 ianuarie 1995, deoarece noua versiune a articolului 3 alineatul 2 din Regulamentul (CE) nr. 386/90 prevede aplicarea evaluării riscurilor începând cu această dată;
întrucât programul strategic antifraudă al Comisiei pune accentul pe o evaluare mai strictă a riscurilor, în special prin exploatarea bazelor de date; întrucât acest program pune în special accentul pe cooperarea între Comisie și statele membre, precum și pe discreția care trebuie să caracterizeze această acțiune;
întrucât aceste măsuri sunt necesare și adecvate și trebuie să fie aplicate în mod uniform;
întrucât măsurile prevăzute în prezentul regulament sunt conforme cu avizul tuturor comitetelor de gestiune în cauză,
ADOPTĂ PREZENTUL REGULAMENT:
Articolul 1
Evaluarea riscurilor urmărește să orienteze controlul fizic către mărfurile, persoanele fizice și juridice și sectoarele care prezintă cel mai mare risc. În acest scop, evaluarea identifică riscurile și nivelul acestora, pentru a selecționa mărfurile care urmează să fie controlate fizic.
Atunci când, în conformitate cu dispozițiile articolului 3 alineatul (2) al doilea paragraf din Regulamentul (CEE) nr. 386/90, statele membre folosesc evaluarea riscurilor, ele pot să ia în considerare un anumit număr din criteriile următoare pentru a selecționa declarațiile de export cu privire la mărfurile care trebuie să facă obiectul controlului fizic:
1.
cu privire la marfă:
-
originea,
-
calitatea,
-
caracteristicile legate de denumirea din nomenclatorul de restituiri,
-
valoarea,
-
situația vamală,
-
riscul de modificare a încadrării tarifare,
-
procentul de restituire legat de caracteristicile tehnice și de prezentare a mărfurilor (conținutul de grăsimi, apă, carne, cenușă, ambalajul etc.),
-
produsul devenit eligibil pentru restituiri,
-
cantitatea,
-
analizele precedente ale eșantioanelor,
-
informații tarifare restrictive (ITR);
2.
cu privire la trafic:
-
frecvența schimburilor,
-
apariția unui trafic anormal și/sau dezvoltarea unui nou trafic,
-
deturnările de trafic;
3.
cu privire la nomenclatorul de restituiri:
-
nivelul procentual al restituirii,
-
nomenclatoarele cel mai des invocate pentru plata restituirilor,
-
riscurile de modificare a procentului de restituire, legate de caracteristicile tehnice și de prezentare a mărfurilor (conținutul de grăsimi, apă, carne, cenușă, ambalajul etc.);
4.
cu privire la exportator:
-
reputația și fiabilitatea sa,
-
situația sa financiară,
-
un nou exportator,
-
exporturile aparent nejustificate din punct de vedere economic,
-
antecedentele contencioase și în special frauduloase;
5.
cu privire la nereguli:
-
detectate sau presupuse în anumite sectoare de mărfuri;
6.
cu privire la regimurile vamale utilizate:
-
procedura normală de declarare,
-
procedura simplificată de declarare,
-
acceptarea declarației de export în temeiul articolelor 790 și 791 din Regulamentul (CEE) nr. 2454/93 al Comisiei (3);
7.
cu privire la modalitățile de acordare a restituirii la export:
-
prefinanțarea (ca atare sau cu transformare),
-
exportul direct,
-
aprovizionarea.
Articolul 2
Pentru aplicarea criteriilor menționate în articolul 1, autoritățile competente asigură respectarea secretului profesional și confidențialitatea datelor cu caracter personal de care dispun sau de care iau cunoștință, indiferent de forma acestora. Ele se asigură că aceste date beneficiază de protecția acordată datelor analoage prin legislațiile naționale respective și prin dispozițiile corespunzătoare din dreptul comunitar.
Aceste date nu pot fi folosite decât în scopul prevăzut de prezentul regulament.
Articolul 3
(1) Pe baza experienței dobândite, statele membre și Comisia evaluează în comun fiabilitatea și pertinența acestor criterii, pentru a adapta, dacă este cazul, sistemul și parametrii de selecție în scopul întăririi eficacității și orientării controalelor fizice.
(2) Statele membre comunică Comisiei:
-
măsurile luate, mai ales dispozițiile naționale comunicate serviciilor pentru aplicarea unui sistem de selecție pe baza unei evaluări a riscurilor, ținând seama de criteriile prevăzute la alineatul 1,
-
cazurile speciale cu interes și pentru celelalte state membre.
(3) Statele membre asigură coordonarea informațiilor despre evaluarea riscurilor printr-un organism central.
Articolul 4
În cazul în care un stat membru aplică un sistem de selecție pe baza unei evaluări a riscurilor, procentul de controale fizice efectuate asupra mărfurilor necuprinse în anexa II nu este luat în considerare la calculul respectării procentajului global de 5 % pentru toate sectoarele. În acest caz se aplică procentul minim de 2 % pentru mărfurile care nu sunt cuprinse în anexa II.
Articolul 5
Prezentul regulament intră în vigoare în a șaptea zi de la publicarea în Jurnalul Oficial al Comunităților Europene.
Prezentul regulament se aplică de la 1 ianuarie 1995 pentru declarațiile de export acceptate de la această dată.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 1994.